Diari Oficial de la Generalitat Valenciana


Sumari del DOGV 9660, del 11-08-2023 (2023/8029)

RESOLUCIÓ de 6 de juny de 2023, de la Direcció General d'Indústria, Energia i Mines, per la qual es declara la pèrdua sobrevinguda de l'objecte de les sol·licituds d'autorització administrativa prèvia, autorització administrativa de construcció, autorització d'implantació en sòl no urbanitzable i declaració, en concret, d'utilitat pública, corresponent a la central fotovoltaica denominada Santa Anna I, de 42,6 MW de potència instal·lada, de la mercantil Greenalia Solar Power Santa Anna I, SLU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9660

Data del DOGV
:   11-08-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/8029


Data del document
:   06-06-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * col·lector solar

RESOLUCIÓ de 6 de juny de 2023, de la Direcció General d'Indústria, Energia i Mines, per la qual es declara la pèrdua sobrevinguda de l'objecte de les sol·licituds d'autorització administrativa prèvia, autorització administrativa de construcció, autorització d'implantació en sòl no urbanitzable i declaració, en concret, d'utilitat pública, corresponent a la central fotovoltaica denominada Santa Anna I, de 42,6 MW de potència instal·lada, de la mercantil Greenalia Solar Power Santa Anna I, SLU. [2023/8029]  
  
Antecedents  
Primer. Greenalia Solar Power Santa Anna I, SLU, a través d'un representant degudament acreditat, va presentar una instància davant del registre telemàtic de la Generalitat Valenciana amb data 23 d'octubre de 2020 (núm. de registre GVRTE/2020/1571798), en la qual sol·licita autorització administrativa prèvia, autorització administrativa de construcció, autorització d'implantació en sòl no urbanitzable i declaració, en concret, d'utilitat pública, pel procediment integrat d'autorització de centrals fotovoltaiques que hagen d'emplaçar-se sobre sòl no urbanitzable, establit en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, també DL 14/2020), per a la instal·lació d'una central fotovoltaica, denominada Santa Anna I, els grups generadors de la qual se situen en el terme municipal de Monforte del Cid (Alacant), incloent-hi la seua infraestructura d'evacuació exclusiva fins a la infraestructura d'evacuació compartida amb altres centrals.  
A aquesta sol·licitud s'adjunta el projecte de la planta, la relació de béns i drets afectats; la documentació relativa a la capacitat per a exercir l'activitat de producció del sol·licitant; l'informe-certificat urbanístic municipal relatiu a la compatibilitat del projecte amb el planejament i les ordenances municipals o la seua sol·licitud; la garantia econòmica; la documentació ambiental i els documents relatius a la disponibilitat, o un compromís de disponibilitat, d'almenys un 25 % dels terrenys sobre els quals es projecta la central, entre d'altres, així com les separates corresponents a la Conselleria de Política Territorial, Obres Públiques i Mobilitat en matèria d'ordenació del territori i paisatge, a la Conselleria d'Agricultura, Desenvolupament Rural, Emergència Climàtica i Transició Ecològica; als ajuntaments de Monforte del Cid i Elx, a la Diputació d'Alacant; al Ministeri de Transports, Mobilitat i Agenda Urbana; a Red Eléctrica de España, SAU (d'ara en avant, REE), a I-DE Redes Eléctricas Inteligentes, SAU, i a Telefónica, SA.  
Segon. En data 27 de novembre de 2020, la mercantil esmentada presenta davant del registre telemàtic de la Generalitat (GVRTE/2020/1817228) una sol·licitud de tramitació conjunta amb l'expedient ATALFE/2020/61 de l'autorització administrativa, avaluació d'impacte ambiental i declaració d'utilitat pública, en concret, de les infraestructures d'evacuació comunes a les plantes solars fotovoltaiques Santa Anna I, objecte d'aquest expedient administratiu, Santa Anna II (expedient administratiu ATALFE/2020/62), el promotor de les quals és Greenalia Solar Power Santa Anna II, SLU, i Santa Anna Solar 1 (expedient administratiu ATALFE/2020/121), amb Global Solar Energy Treinta y Cinco, SL, com a promotor, això és, infraestructures d'evacuació comunes al nus de la xarxa de transport ST Torrellano 220 kV, que evacuen l'energia produïda en les plantes esmentades des de la subestació Promotores Torrellano 132/220 kV fins a la subestació Torrellano 220 kV de REE. La subestació Promotores Torrellano 132/220 kV i la línia aèria de 220 kV (LAAT) discorren pel terme municipal d'Elx (Alacant).  
A aquesta sol·licitud s'adjunta el projecte de la LAAT, acord d'ús compartit de la infraestructura d'evacuació comuna, signat pels promotors de les plantes respectives, i les separates corresponents a l'Ajuntament d'Elx, al Ministeri de Transports, Mobilitat i Agenda Urbana, a I-DE Redes Eléctricas Inteligentes, SAU, i a la Comunitat de Regants Regs de Llevant, SI.  
És a dir, que els inversors de la central fotovoltaica es connecten amb diverses línies de mitjana tensió de 30 kV fins a la SET Santa Anna I 30/132 kV, de la qual parteix una línia aèria d'evacuació de 132 kV fins a la subestació col·lectora SET Promotores Torrellano 132/220 kV, compartida amb les altres centrals fotovoltaiques. Finalment, una línia aèria de 220 kV compartida, partint de la SET Promotores Torrellano fins a un suport d'entroncament aeri/subterrani, connectarà amb línia subterrània amb la subestació titularitat de REE, ST Torrellano 220 kV, on hi ha el punt de connexió.  
Tercer. Amb data 23 de desembre de 2020, consta un acord d'admissió a tràmit del Servei Territorial d'Indústria, Energia i Mines d'Alacant de la sol·licitud d'autorització administrativa prèvia i de construcció, únicament a l'efecte del que estipula l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Quart. En virtut de la disposició transitòria primera del Reial Decret llei 29/2021, de 21 de desembre, pel qual s'adopten mesures urgents en l'àmbit energètic per al foment de la mobilitat elèctrica, l'autoconsum i el desplegament d'energies renovables, Global Solar Energy Treinta y Cinco, SL, un dels promotors que, en principi, compartia infraestructura d'evacuació amb aquest expedient, respecte de la central fotovoltaica Santa Anna Solar 1 (expedient administratiu ATALFE/2020/121), presenta la renúncia voluntària als permisos d'accés i connexió, i a la sol·licitud d'autorització administrativa prèvia i de construcció.  
  
És per això que el Servei Territorial requereix a Greenalia Solar Power Santa Anna I, SLU, que aporte un nou acord entre la resta de promotors, així com que confirme si la infraestructura d'evacuació compartida, i que consta presentada en aquest expedient, continuarà tal com està o si es modificaran els projectes tècnics a causa de la nova situació.  
  
En data 9 de febrer de 2022, la mercantil esmentada presenta davant del registre telemàtic de la Generalitat (GVRTE/2022/366847) un nou acord entre les mercantils per a les infraestructures d'evacuació comunes a les plantes solars fotovoltaiques Santa Anna I, objecte d'aquest expedient administratiu, i Santa Anna II (expedient administratiu ATALFE/2020/62), amb Greenalia Solar Power Santa Anna II, SLU, com a promotor, i la seua tramitació es realitzarà dins de l'expedient administratiu ATALFE/2020/61.  
Posteriorment, en data 16 de març de 2022 Greenalia Solar Power Santa Anna I, SLU, presenta nova documentació (nous projectes d'execució, noves separates…) davant del registre telemàtic de la Generalitat (GVRTE/2022/810194) respecte de la central fotovoltaica Santa Anna I i de la infraestructura comuna d'evacuació amb Santa Anna II, a causa de la renúncia presentada per part del tercer promotor de la infraestructura comuna d'evacuació, així com per haver rebut una incompatibilitat urbanística de l'Ajuntament d'Elx respecte del traçat proposat per a les línies d'evacuació.  
Cinqué. Que s'ha realitzat el tràmit d'informació pública de l'expedient, amb la publicació en el Butlletí Oficial de la Província d'Alacant en data 17 de maig de 2022 (núm. 92); en el Diari Oficial de la Generalitat Valenciana en data 6 de juny de 2022 (núm. 9355); en el Tauler d'Anuncis de la Seu Electrònica de l'Ajuntament de Monforte del Cid, on es va sotmetre a exposició pública des del dia 19 de maig de 2022 fins al 30 de juny de 2022; en el Tauler d'Anuncis de la Seu Electrònica de l'Ajuntament d'Elx, on es va sotmetre a exposició pública des del dia 25 de maig de 2022 fins al 6 de juliol de 2022, i un anunci en data 26 de maig de 2022 en el Diario Información, diari de màxima difusió a la província.  
Sisé. En data 19 de maig de 2022, se sol·licita un informe a la Direcció General de Política Territorial i Paisatge de la Conselleria de Política Territorial, Obres Públiques i Mobilitat en matèria d'ordenació del territori i paisatge en compliment de l'article 25 del DL 14/2020, així com perquè preste la conformitat o l'oposició a l'autorització sol·licitada i/o establisca el condicionat tècnic procedent de conformitat amb l'article 24 del Decret llei esmentat, en el termini de trenta dies, comptats a partir de l'endemà de la recepció d'aquest escrit de sol·licitud. A més, el projecte està sotmés a avaluació d'impacte ambiental ordinària, per la qual cosa es trasllada també una sol·licitud d'emissió d'informe, en el termini de trenta dies, sobre els possibles efectes significatius del projecte, i formular les al·legacions que estimen pertinents, en virtut de la Llei 21/2013, de 9 de desembre, d'avaluació ambiental.  
  
També en data 19 de maig de 2022 es remet la separata corresponent a la Conselleria d'Agricultura, Desenvolupament Rural, Emergència Climàtica i Transició Ecològica i a la Conselleria d'Educació Cultura i Esport; en data 20 de maig de 2022, es remet una separata a l'Ajuntament d'Elx, a l'Ajuntament de Monforte del Cid, a la Confederació Hidrogràfica del Xúquer, a Enagás, SA, i al Consorci per a la Gestió dels Residus Urbans del Baix Vinalopó; en data 23 de maig de 2022, es remet una separata al Ministeri de Transports, Mobilitat i Agenda Urbana, a la Subdelegació del Govern a Alacant, a Red Eléctrica de España, SAU, a Telefónica, SA, a Redexis, SA, a la Mancomunitat dels Canals del Taibilla, a la Diputació d'Alacant, a Redes Eléctricas Inteligentes, SAU, a la Fundació Cultural Miguel Hernández, a la Federació d'Esports de Muntanya i Escalada de la Comunitat Valenciana, a la Comunitat de Regants Regs de Llevant, IS, amb vista que, en virtut de l'article 24.1 del Decret llei 14/2020, de 7 d'agost, com que béns o drets a càrrec seu poden resultar afectats, en un termini de trenta dies presentaren la conformitat o l'oposició a la instal·lació esmentada. Es trasllada també una sol·licitud d'emissió d'informe, en el termini de trenta dies, sobre els possibles efectes significatius del projecte, per tal que formulen les al·legacions que estimen pertinents, en virtut de la Llei 21/2013, de 9 de desembre, d'avaluació ambiental, als organismes que els corresponia.  
  
Així mateix, en data 20 de maig de 2022 se sol·licita l'informe preceptiu i no vinculant que estableix l'article 30.2 del Decret llei 14/2020, de 7 d'agost, a l'Ajuntament de Monforte del Cid i a l'Ajuntament d'Elx. En data 28 de juliol de 2022, es rep l'informe corresponent de l'Ajuntament de Monforte del Cid sobre la instal·lació sol·licitada.  
  
Seté. Es reben al·legacions a la fase d'informació pública de la instal·lació per part de diferents persones físiques i jurídiques, les quals s'han tramitat durant la instrucció de l'expedient de conformitat amb el que disposen l'article 23.4 del DL 14/2020 i l'article 73 de la Llei 39/2015, d'1 d'octubre, del procediment administratiu comú de les administracions públiques.  
Huité. En data 21 de setembre de 2022, es rep un primer informe del Servei d'Infraestructura Verda i Paisatge, dependent de la Direcció General de Política Territorial i Paisatge, amb la referència EP-2022/285 HA/ca, emés el mateix 21 de setembre de 2022, que valora el compliment dels criteris generals dels articles 8 i 10 del Decret llei 14/2020 en matèria d'infraestructura verda i paisatge.  
En la valoració del compliment de l'article 8 d'aquest decret llei, s'estableix que:  
• «Respecte de la infraestructura verda (IV), l'alternativa seleccionada se situa en un àmbit en què no hi ha afecció sobre aquesta a escala regional. D'altra banda, el municipi de Monforte del Cid no compta amb definició de la IV a escala municipal. Per tant, es compleixen els criteris de l'article 8 del Decret llei 14/2020.  
Quant al paisatge, es requereix l'elaboració d'un instrument de paisatge (Estudi d'integració paisatgística). Aquest s'aporta i té data d'octubre de 2020».  
Quant a la valoració del compliment de l'article 10 d'aquest decret llei, s'indica que:  
• «2.1. Respecte dels valors, els processos i el servei de la infraestructura verda del territori (art. 10.1.a), no afecta corredors territorials, terreny forestal estratègic o zones amb protecció mediambiental. Per tant, es considera que compleix el criteri.  
2.2. Distància a recursos paisatgístics de primer ordre com ara BIC, BRL, monuments naturals i paisatges protegits (art. 10.1.b). L'alternativa dista més de 500 metres de recursos paisatgístics de primer ordre. Per aquest motiu, s'estima que compleix el criteri.  
2.3. Adaptació a la morfologia del territori i als elements naturals d'interés (art. 10.1.h). L'ordenació dels panells a l'interior de la planta no respecta la morfologia del territori, ja que no es distribueixen respectant els desnivells del terreny. Tampoc s'ha analitzat la vegetació existent amb la intenció de mantindre-la i integrar-la en la proposta de distribució dels panells. Tampoc s'han pres com a elements estructurants del territori els diferents camins existents, els quals queden interromputs. Per tant, s'ha de modificar la proposta per a integrar aquests elements conformadors del caràcter del paisatge, i d'aquesta manera queda condicionat el seu compliment a aquesta presa en consideració.  
Conclusió art. 10 DL 14/2020  
Una vegada avaluada la proposta, es considera que l'actuació Requereix modificacions per a complir els criteris de l'article 10 del Decret llei 14/2020».  
Quant a l'anàlisi del projecte i de l'estudi d'integració paisatgística aportat, es disposa el següent:  
· «3.1. Alternatives  
Es presenten quatre alternatives, incloent-hi l'alternativa 0 (no realització del projecte). Després d'analitzar-les i avaluar-les respecte dels criteris establits en el document, es tria l'alternativa 1, la qual, a més, té una línia d'evacuació més curta, menys superfície de projecte i és la que presenta el terreny amb els pendents més baixos. Aquesta és l'alternativa sobre la qual s'informa.  
3.2. Infraestructura Verda  
El municipi de Monforte del Cid no té aprovat un instrument de paisatge (estudi de paisatge) que identifique la infraestructura verda municipal. Tal com s'ha indicat en els apartats anteriors, la planta fotovoltaica respecta la infraestructura verda regional.  
3.3. Paisatge  
3.3.1. Caracterització i valoració del paisatge.  
De conformitat amb el que estableix article 6 del text refós de la Llei d'ordenació del territori, urbanisme i paisatge, de la Comunitat Valenciana (TRLOTUP), el paisatge condicionarà la implantació d'usos, activitats i infraestructures, mitjançant la incorporació en els seus plans i projectes de condicionants, criteris o instruments de paisatge.  
  
Àmbit d'estudi i conca visual  
La conca visual en l'EIP presentat s'ha realitzat conjuntament per a la planta fotovoltaica i la seua línia d'evacuació, fet que genera que s'adopte una escala excessiva per a analitzar les unitats de paisatge i els recursos paisatgístics existents o la incidència de les visuals. Aquesta es plasma mitjançant tres equidistàncies als elements de 500 m, 1.500 m i 3.000 m, sense que d'aquestes s'extraga l'anàlisi del territori que permeta delimitar l'àmbit d'estudi de l'actuació. És per això que s'haurà de reelaborar la delimitació de la conca visual per a definir l'àmbit d'estudi, segons l'apartat c.1 de l'annex II del TRLOTUP. Per a això, es considerarà que la conca visual és la part del territori des d'on és visible l'actuació i que es percep espacialment com una unitat definida generalment per la topografia i la distància.  
Unitats de paisatge, recursos paisatgístics  
Com que l'àmbit no està definit, no es pot conéixer quines són les unitats de paisatge que s'hi troben dins. Malgrat això, en l'EIP s'han definit tres unitats de paisatge (plànol 2), les quals no es consideren delimitades a l'escala de l'actuació. Per tant, és necessari reestudiar-ne el nombre i la delimitació a l'àmbit d'estudi que s'identifique, tenint en compte que les unitats de paisatge que es definisquen hauran de caracteritzar-se a l'escala del projecte.  
Tal com recull la Guia metodològica d'estudis de paisatge d'aquesta conselleria, el nombre d'unitats de paisatge estarà estretament relacionat amb l'àmbit d'estudi considerat, i el detall de la seua delimitació haurà d'ajustar-se a l'escala de treball que s'estiga desenvolupant. La guia pot consultar-se en l'enllaç següent:  
https://politicaterritorial.gva.es/va/web/planificacion-territorial-e-infraestructura-verde/guia-estudio-de-paisaje.  
Es recullen cinc recursos paisatgístics (RP), i no es considera com a tal cap d'aquests: infraestructures, espai agrícola en conjunt, agrupacions urbanes del territori, prats i pasturatges i serres. De fet, s'ha identificat com alguna mena d'RP tot l'espai que queda dins de l'equidistància de 3.000 m a la planta o la línia d'evacuació. Per posar un exemple, falta identificar els BIC que puguen estar dins de l'àmbit d'estudi. S'ha de refer la identificació dels RP íntegrament. L'objectiu principal de la seua identificació és el de contrastar que amb l'actuació proposada no se n'impedisca la percepció des dels punts d'observació i els recorreguts escènics identificats.  
Valoració del paisatge i fragilitat  
La valoració del paisatge requereix dur a terme un procés específic de participació pública que ha de realitzar-se des de l'origen de l'elaboració de l'estudi d'integració paisatgística, atés que, d'acord amb el que estableix l'annex I, apartat b 4t, del TRLOTUP, es preveurà tant la valoració pels tècnics especialistes com l'opinió del públic interessat. D'acord amb l'article 6.5 del TRLOTUP, l'Estudi d'integració paisatgística se sotmetrà a participació pública. S'inclouen l'apartat 12.5 i l'annex V del Pla de participació pública, en els quals se'n justifica l'execució, els resultats obtinguts i la presa en consideració d'aquests per a valorar el paisatge.  
Entre les respostes a les preguntes obertes es proposa la seua implantació en sòl industrial, la col·locació dels panells sobre els edificis o col·locar la planta sobre sòls degradats en lloc de sobre sòl fèrtil.  
  
S'haurà de realitzar la valoració de les noves UP delimitades i dels nous recursos paisatgístics identificats.  
Relació de l'actuació amb altres plans, estudis i projectes  
En aquest servei es té constància que s'estan tramitant altres plantes fotovoltaiques en l'entorn, com ara la PSV Santa Ana II o l'FV Alcoraya I. No obstant això, com que estan separades per més de dos km, es considera que no configuren una unitat i que, per tant, no es produirà un efecte acumulatiu que motive que les mesures d'integració paisatgística s'adopten a una escala superior a la de la planta sobre la qual s'està informant.  
3.3.2. Valoració de la integració paisatgística  
0.2.9.3. Disseny conjunt de les instal·lacions  
La planta fotovoltaica està composta per fileres de mòduls muntats sobre seguidors amb una alineació de nord a sud que conformen una trama contínua que s'adapta a la figura irregular de la parcel·la i que està retallada pel perímetre del clos d'aquesta. L'estructura va clavada al terreny i no té fonamentació.  
S'observa que no s'han respectat els monticles existents, ni les masses arbòries, ni els arbres exempts, ni les traces del territori representades pels camins existents. Tots aquests elements s'hauran de mantindre com a elements conformadors del caràcter del paisatge, tal com especifica l'article 8.b del TRLOTUP.  
D'altra banda, s'hauran d'eliminar els panells del recinte més al nord que serien visibles des de la CV-847, ja que, tal com es recull en l'EIP, la fragilitat visual de les parcel·les selecciones és molt alta (pàg. 86). Per això, a més, s'hauran de fraccionar les zones de panells dels diferents recintes perquè no es perceben com a grans clapes contínues sobre el territori.  
5.7.8.5. Disseny d'altres instal·lacions  
[…]  
Vials  
Els vials interiors que connecten els seguidors fotovoltaics, els centres de transformació i els edificis prefabricats tenen una amplària d'entre 3 i 4 m. Els vials que discorren entre seguidors solars tindran una amplària de 2 a 2,5 metres. Els vials s'hauran de realitzar amb saorra natural o amb terres compactades procedents de les mateixes parcel·les, i caldrà mantindre la tonalitat del terreny natural d'aquestes.  
Espai lliure  
En les parcel·les en què es planteja la planta fotovoltaica, hi ha cultius herbacis diferents de l'arròs, el pasturatge, les coníferes i el matollar, d'acord amb el SIOSE 2005-2015. Per això, s'hauran d'identificar els arbres existents (coníferes) dins dels recintes proposats, de manera que siguen respectats per la distribució dels panells que es plantege. En les altres zones de l'interior dels recintes, es deixarà que siga la vegetació adventícia la que colonitze aquests espais.  
3.3.3. Valoració de la integració visual  
S'han identificat cinc recorreguts escènics (RE) i cinc punts d'observació (PO), i es considera que s'han identificat els més rellevants. A la vista dels estudis de visibilitat aportats (annex IV), s'observa que els RE que han de tindre's en compte per a minimitzar la incidència de l'actuació sobre el paisatge amb mesures d'integració paisatgística són la CV-847, l'A-7 i l'AP-7.  
Línia d'evacuació  
SET Santa Anna I - SET Promotores Torrellano  
Es proposen tres alternatives: alternativa 1 (5,275 km), alternativa 2 (5,65 km) i alternativa 3 (4,69 km). L'alternativa 3 presenta el recorregut més recte, però discorre per una zona escarpada amb més influència visual.  
Les alternatives 1 i 2 discorren paral·leles a la infraestructura viària A-7. Encara que l'alternativa 2 discorre apegada a l'autovia i durant recorregut més llarg, té més afecció sobre terreny forestal estratègic. Per això, s'ha triat l'alternativa 1, que és l'alternativa sobre la qual s'informa.  
SET Promotores Torrellano - SET Torrellano  
Es proposen tres alternatives: alternativa 1 (2,176 km), alternativa 2 (2,201 km) i alternativa 3 (2,574 km). L'alternativa 1 aprofita camins existents per a l'accés als suports i zones de cultiu, l'alternativa 2 és una modificació d'aquella perquè discórrega paral·lela a les infraestructures viàries i l'alternativa 3 cerca afectar com menys millor la forest d'utilitat pública. S'ha triat l'alternativa 1, per tindre un recorregut més curt i més accessibilitat als suports, que aquella sobre la qual s'informa.  
  
Es recomana estudiar sempre l'alternativa de soterrament total o parcial de les línies elèctriques. D'altra banda, d'acord amb l'article 8.3.g del Decret llei 14/2020, i en sintonia amb l'article 10.b del TROLUP, i les directrius 129 i 133 de l'ETCV, s'ha de minimitzar l'impacte generat per les infraestructures d'evacuació mitjançant l'aprofitament dels corredors ja creats. El recorregut aeri plantejat per a connectar la planta fotovoltaica amb la SET Torrellano, punt d'abocament, és perpendicular a les línies elèctriques existents, per la qual cosa no es poden utilitzar aquests corredors d'infraestructures. La infraestructura d'evacuació total té una important incidència visual (tant per la línia de 7,45 km com pels 35 suports plantejats), per la qual cosa s'haurà de revisar perquè quede més ben integrada en el territori (adaptació a la topografia, col·locació dels suports en els límits de les parcel·les, seguiment de les traces dels camins rurals existents, trams enterrats, etc.) i es genere menys incidència en el paisatge.  
[…]»  
L'informe estableix una sèrie de requeriments respecte de les mesures d'integració paisatgística (MIP) definides en l'EIP, així com una actualització del programa d'implementació de les mesures que es proposen. Quant al pla de desmantellament de la instal·lació i restauració del terreny i entorn, també s'indiquen una sèrie de modificacions i aclariments a realitzar sobre cadascun dels plans aportats, tant el de la planta (amb la seua subestació) com de la seua línia d'evacuació i el de la subestació amb la seua línia d'evacuació.  
L'informe, finalment, conclou:  
«Vist el que s'ha exposat, s'indica que l'emissió d'un informe favorable en matèria d'infraestructura verda i paisatge que viabilitze l'actuació pretesa des del punt de vista de la seua afecció al paisatge requerirà l'esmena dels requeriments exposats en aquest informe.»  
Nové. En data 27 de setembre de 2022, es va traslladar aquest informe al promotor perquè, en un termini de deu dies, prestara la conformitat i formulara les objeccions que considerara procedents, així com perquè aportara, si és el cas, la documentació sol·licitada, tal com estableix l'article 24 del DL 14/2020.  
Desé. El projecte, de conformitat amb la Llei 21/2013, de 9 de desembre, i la normativa concordant, està subjecte a avaluació d'impacte ambiental ordinària, per trobar-se en una de les categories relacionades en el grup 2.1r de l'annex I del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, del Consell de la Generalitat, pel qual es va aprovar el Reglament per a l'execució de la Llei 2/1989, de 3 de març, de la Generalitat, d'impacte ambiental, d'acord amb el que preveu la secció primera del capítol II de la Llei 21/2013, de 9 de desembre, d'avaluació ambiental.  
És per això que, en data 29 de setembre de 2022, el Servei Territorial sol·licita a la Direcció General de Qualitat i Educació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, l'inici del procediment en el Servei d'Avaluació d'Impacte Ambiental, al qual correspon tramitar l'avaluació d'impacte ambiental del projecte.  
  
Onzé. Amb data d'entrada de 25 d'octubre de 2022 (GVRTE/2022/3402119), fora del termini concedit a aquest efecte, el promotor presenta al·legacions a l'informe dictat pel Servei d'Infraestructura Verda i Paisatge de 21 de setembre de 2022.  
Com a única al·legació, la mercantil manifesta que:  
«Amb la finalitat de complir el que manifesta l'informe remés pel Servei de Paisatge, l'entitat mercantil compareixent va celebrar en data 20 d'octubre de 2022 una reunió amb el servei de paisatge esmentat amb la finalitat d'atendre les exigències que recull aquest informe. Per això, la societat està duent a terme diverses actuacions tècniques que li permeten elaborar la documentació sol·licitada. Així doncs, aquestes actuacions tècniques es traslladaran i es consensuaran amb el Servei de Paisatge perquè (i) les actuacions s'adeqüen al que se sol·licita expressament i (ii) es complisca el que disposa l'informe referenciat prèviament de la manera més completa i òptima possible.  
  
Dit això, se sol·licita a l'administració actuant que considere realitzada la manifestació anterior i que accedisca al que disposa l'entitat mercantil compareixent, això és, que considere comunicades les actuacions que l'entitat mercantil compareixent està realitzant per a resoldre totes les qüestions tècniques que són necessàries per a donar resposta al Servei de Paisatge. I, així mateix, que tinga en consideració que, per a poder contestar als requeriments de la manera òptima, s'estan mantenint converses amb el meritat servei de paisatge per a determinar com procedir, per la qual cosa la resposta a l'informe es presentarà una vegada concloses aquestes converses i com més prompte millor perquè, al seu torn, es remeta al Servei de Paisatge i concloga, si és el cas, amb l'informe vinculant del Servei de Paisatge favorable».  
  
Dotzé. Amb data d'entrada 17 de novembre de 2022 (GVRTE/2022/3768457), el promotor presenta un escrit de resposta a l'informe del Servei d'Infraestructura Verda i Paisatge, juntament amb un nou estudi d'integració paisatgística i un nou pla de desmantellament. La modificació del projecte no preveu el soterrament de la línia d'evacuació, a causa dels inconvenients tècnics, econòmics i mediambientals que implica, en opinió del promotor.  
La documentació esmentada es trasllada al Servei d'Infraestructura Verda i Paisatge en data 14 de desembre de 2022 perquè emeta un nou informe que valore les modificacions de la instal·lació proposades pel promotor.  
Tretzé. En data 20 de desembre de 2022, el Servei de Gestió Territorial, dependent de la Direcció General de Política Territorial i Paisatge, emet l'informe amb referència 22704\_03088\_R FTV, relatiu a les incidències sobre l'ordenació del territori de la implantació del parc solar fotovoltaic Santa Anna I i la seua infraestructura d'evacuació al terme municipal de Monforte del Cid i Elx (Alacant).  
  
L'informe conté les següents consideracions finals:  
«D'acord amb la capacitat d'acolliment del territori sobre la totalitat del SNUC de Monforte del Cid, la planta solar representa un percentatge ponderat de l'1,15 % del total de l'ocupació del sòl SNUC.  
D'acord amb la Instrucció de la consellera de Política Territorial, Obres Públiques i Mobilitat de la Generalitat de 5 de desembre de 2022, es determina que les plantes fotovoltaiques autonòmiques (potència instal·lada inferior a 50 MW) no computen per a la limitació d'ocupació del sòl. Aquests càlculs s'ofereixen a títol informatiu i per a facilitar la gestió de l'òrgan substantiu.  
La línia d'evacuació, consistent en una línia aèria d'una longitud aproximada de 5.267 m, entre la planta fotovoltaica i la nova subestació Promotores Torrellano, i 2.196 m fins a la SET Torrellano, es considera incompatible. A causa de les afeccions al territori per la implantació d'una línia aèria d'aquesta envergadura, s'hauria d'estudiar i justificar la reutilització, la repotenciació o el reciclatge de les infraestructures existents pels corredors presents, o el disseny d'una línia elèctrica subterrània, aprofitant els camins actuals, amb la finalitat de no obrir més corredors de línies elèctriques en el territori per a evitar incrementar la fragmentació i les afeccions al territori.  
Quant a les qüestions de la valoració del risc d'inundació i altres afeccions territorials, les parcel·les destinades a la planta solar estan afectades per perillositat d'inundació de caràcter geomorfològic. La informació que aporta l'estudi d'inundabilitat presentat no es considera suficient ni concloent per a discernir sobre l'existència d'un increment de la vulnerabilitat tant en la implantació de nous usos com en la possible incidència a tercers. Les mesures correctores proposades per a la millora i la seguretat de la implantació de la planta solar no s'acompanyen d'una proposta d'instal·lació ajustada a la incidència de la inundabilitat. A més, s'hauran de tindre en compte les velocitats i els calats en les proximitats de les parcel·les on es proposa implantar panells solars, i mantindre la distància necessària (fins a 50 m) als cursos d'aigua preferents definits amb la finalitat de minimitzar les afeccions a les instal·lacions.  
  
  
Així mateix, l'actuació es troba puntualment afectada per pendents superiors al 25 %, per la qual cosa s'hauria d'evitar implantar estructures en la zona afectada i així minimitzar els moviments de terra.  
  
El subsol on es localitza la instal·lació se situa en una àrea que cal millorar per a la recàrrega estratègica d'aqüífers. Per això, s'hauran de plantejar mesures correctores que incidisquen sobre la infiltració i el drenatge de l'aigua considerant els aspectes següents:  
• Es mantindran les condicions d'infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent i que disminuïsquen l'escolament i augmenten la infiltració. És a dir, la disposició de les plaques solars haurà d'acompanyar les corbes de nivell.  
• S'han de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració amb la disminució dels escolaments.  
• S'han de fer labors del sòl que mantinguen la seua textura esponjosa perquè es facilite la infiltració o, si és el cas, desenvolupar tasques agrícoles com a activitats complementàries.  
• El tancament perimetral de la parcel·la haurà de ser permeable al flux.  
Aquest informe s'elabora sense avaluar els efectes acumulatius que puguen generar les altres instal·lacions veïnes o pròximes, l'existència de les quals implicaria una avaluació més precisa a conseqüència dels efectes acumulatius i secundaris que es pogueren derivar per l'àmplia ocupació de superfície generada i que podrien comportar més repercussions i efectes negatius sobre el territori».  
I, així mateix, conclou:  
«Per tot el que s'ha exposat, s'emet un informe desfavorable de l'estudi d'inundabilitat de la instal·lació de la planta solar fotovoltaica PSF Santa Anna I en les parcel·les objecte d'estudi en els municipis de Monforte del Cid i Elx, i la seua infraestructura d'evacuació, a la província d'Alacant, atés que està afectada per perillositat d'inundació i altres criteris territorials i, atenent l'anàlisi de la documentació presentada, es considera no viable, tenint en compte les consideracions finals esmentades, atenent el Pla d'acció territorial sobre prevenció del risc d'inundació a la Comunitat Valenciana i a la resta de determinacions normatives aplicables i les cartografies oficials d'ordenació del territori.  
  
La justificació dels aspectes determinats en l'informe serà objecte de la remissió d'un nou informe.  
Catorzé. En data 28 de desembre de 2022, el Servei d'Infraestructura Verda i Paisatge emet un segon informe EP-2022/285 HA/ca, que valora les modificacions al projecte proposades pel promotor a fi d'esmenar les deficiències assenyalades pel servei esmentat en el seu primer informe.  
L'informe conté les consideracions següents:  
1. Valoració del compliment dels criteris territorials i paisatgístics per a implantar centrals fotovoltaiques de l'article 10 del Decret llei 14/2020  
1.1. Adaptació a la morfologia del territori i als elements naturals d'interés (art. 10.1.h)  
En la documentació gràfica aportada no es mostra l'ordenació dels panells a l'interior de la planta, sinó que s'han indicat els monticles que es mantindrien per a respectar la morfologia del territori. D'altra banda, s'ha analitzat la vegetació existent amb la intenció de mantindre-la i integrar-la en la proposta de distribució dels panells. També s'han analitzat els camins existents i s'han comparat amb els que ja existien en l'ortofoto de 1956. Per tant, es considera que s'han identificat elements conformadors del caràcter del paisatge que es mantindran per a la integració correcta de la planta fotovoltaica. Per tant, es considera que s'ha tingut en consideració aquest criteri.  
  
Conclusió art. 10 DL 14/2020  
Una vegada avaluada, la proposta es considera que l'actuació compleix els criteris de l'article 10 del Decret llei 14/2020.  
2. Anàlisi del projecte i de l'estudi d'integració paisatgística aportat  
2.1. Paisatge  
2.1.1. Caracterització i valoració del paisatge.  
Àmbit d'estudi i conca visual  
S'ha realitzat una única conca visual per a la planta fotovoltaica i la seua línia d'evacuació, però s'hi han analitzat quins serien els llindars de visibilitat aplicables a cadascun d'aquests elements, en funció del seu impacte visual. Per a la planta s'han establit uns llindars de visibilitat amb equidistàncies als recintes de 500 m, 1.500 m i 3.000 m, mentre que per a la línia i els seus suports (entre 20 i 30 m d'alçària) s'han utilitzat uns llindars de visibilitat inferiors (300 m, 500 m i 1.000 m) a causa de la menor percepció que aquests elements tenen per ser elements lineals i diàfans.  
  
Sobre aquesta conca visual amb diferents llindars, s'ha definit l'àmbit d'estudi a l'escala adequada de l'actuació en funció de la topografia existent i la distància establida des de la qual es considera que és visible l'actuació, de manera que es representa l'anàlisi del territori realitzat.  
  
Unitats de paisatge, recursos paisatgístics  
No s'ha respost al requeriment de reestudiar-ne el nombre i la delimitació, per no estar a l'escala de l'actuació. S'han mantingut les UP delimitades prèviament sense introduir més detall/anàlisi del paisatge, que hauria conduït a identificar les diferents unitats diferenciades a l'escala del projecte. En la proposta presentada, en el seu lloc únicament s'ha extret una UP, que, amb l'àmbit d'estudi definit, ja no s'hi trobava dins.  
S'ha refet la identificació dels recursos paisatgístics (RP), i se n'han recollit un total de cinc: tres de tipus ambiental (Serra dels Colmenars, Serra Llarga, i Pedrera, Ferriol i Castell) i dos de tipus cultural (GR-125 Senda del Poeta i BIC Torre de Guaita de Santa Bàrbara»).  
2.1.2. Valoració de la integració paisatgística  
9.0.8.5. Disseny conjunt de les instal·lacions  
S'han eliminat els panells del recinte més al nord que estaven apegats a la CV-847 i que eren visibles des d'aquesta. S'han identificat monticles existents, masses arbòries, arbres exempts i camins existents perquè es mantinguen com a elements conformadors del caràcter del paisatge. El manteniment d'aquests elements ha d'ajudar al fet que es fraccionen les zones amb els panells a l'interior dels diferents recintes, i d'aquesta manera reduir la percepció visual de grans clapes contínues sobre el territori. No obstant això, no s'ha pogut contrastar aquesta circumstància per no mostrar-se l'ordenació dels panells en la informació gràfica aportada.  
2.1.3. Valoració de la integració visual  
Línia d'evacuació  
D'una banda, el soterrament, contràriament al que s'expressa en les al·legacions, no té cap afecció al paisatge amb les mesures adequades d'integració per a l'acabat. Per tant, és indiferent des del punt de vista del paisatge la longitud de la línia si aquesta va soterrada. D'altra banda, l'eliminació de la capa vegetal se soluciona fàcilment tractant adequadament la capa superficial de la terra sobre la rasa. A més, el temps superior d'execució de la línia té grans avantatges a mitjà i llarg termini perquè no té incidència sobre el paisatge una vegada finalitzada l'obra. Per tant, no es justifica no soterrar la línia i, en conseqüència, no es compleix l'article 8.3.g del Decret llei 14/2020.  
  
Les dues línies de la infraestructura d'evacuació tenen una important incidència visual (tant per la línia de 7,45 km com pels 35 suports plantejats) i no s'ha realitzat cap modificació per a reduir la incidència visual (soterraments parcials de la línia) ni per a integrar-la millor en el territori (adaptació a la topografia, col·locació dels suports en els límits de les parcel·les, seguiment de les traces dels camins rurals existents…). Per tant, s'hauria de soterrar la major part de la línia i integrar-la en el territori en els trams que es deixen aeris.  
  
A més, caldrà ajustar-se al que resulte de l'informe del Servei de Gestió Territorial.  
D'altra banda, la SET Promotores Torrellano, a la qual arriba la línia d'evacuació, està situada dins d'un corredor territorial pel qual, com que la totalitat del perímetre està en contacte amb la infraestructura verda regional, genera una «perforació d'ecosistemes» amb impactes negatius sobre la diversitat biològica i la qualitat de l'hàbitat. Per tant, no es compleix l'article 10.1.a del DL 14/2020, per la qual cosa s'ha de modificar la localització de la SET Promotores Torrellano».  
El nou informe estableix una sèrie de mesures d'integració paisatgística (MIP) concretes i efectives per a la integració correcta de l'actuació en el paisatge, així com una actualització del programa d'implementació d'aquestes mesures.  
I l'informe conclou:  
«Vist el que s'ha exposat, s'emet un informe favorable a la planta fotovoltaica en matèria d'infraestructura verda i paisatge condicionat al fet que es duguen a terme les MIP que recull l'apartat 2.1.4 d'aquest informe.  
Aquestes condicions, d'acord amb el que indica l'apartat 4.2 de la Instrucció de 5 de desembre de 2022, de la consellera de Política Territorial, Obres Públiques i Mobilitat, es faran constar en l'autorització corresponent de la instal·lació. A més, hauran de recollir-se en el projecte corresponent a fi de garantir-ne l'execució.  
Vist el que s'ha exposat, s'emet un informe desfavorable a la línia d'evacuació i a la SET Promotores Torrellano en matèria d'infraestructura verda i paisatge, amb el traçat i les característiques que es proposen.  
D'acord amb el que estableix l'apartat 3.7 d'aquesta instrucció, aquest segon informe posa fi a la intervenció de la direcció general competent en matèria d'infraestructura verda i paisatge».  
Quinzé. Per tot això, en data 30 de desembre de 2022, tenint en compte que els informes en matèria d'infraestructura verda i paisatge i en matèria de l'ordenació del territori emesos pel Servei d'Infraestructura Verda i Paisatge i pel Servei de Gestió Territorial, respectivament, són preceptius i vinculants per a aquest òrgan substantiu, segons estableix l'article 25 del DL 14/2020, i tenint en compte que aquests informes hauran de ser favorables a l'efecte de poder atorgar l'autorització d'implantació en sòl no urbanitzable de la instal·lació, es va concedir al promotor de la instal·lació un termini de deu dies per a al·legar i presentar els documents i les justificacions que considerara pertinents, de conformitat amb el que disposa l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la resolució corresponent.  
  
Setzé. En data 30 de desembre de 2022, amb posterioritat a la remissió dels informes esmentats en l'antecedent anterior, es va registrar en el Servei Territorial d'Indústria, Energia i Mines d'Alacant un informe del Servei d'Avaluació d'Impacte Ambiental, dependent de la Direcció General de Qualitat i Educació Ambiental, per a realitzar el tràmit d'audiència previ a la resolució per part d'aquesta direcció general, en què es fa constar que:  
«… Amb data 28 de setembre de 2022, es va rebre l'expedient per a iniciar el procediment en el Servei d'Avaluació d'Impacte Ambiental, al qual correspon tramitar l'avaluació d'impacte ambiental del projecte.  
  
… En data 28 de desembre de 2022, aquest òrgan ambiental emet un requeriment a l'òrgan substantiu en què comunica que no s'han rebut els informes vinculants en matèria de territori i paisatge i en matèria de patrimoni cultural.  
En data 29 de desembre, la Direcció General de Política Territorial i Paisatge remet un informe favorable a la planta fotovoltaica i desfavorable a la línia d'evacuació i la SET Promotores Torrellano, amb data 28 de desembre de 2022.  
… D'acord amb l'article 21 de la Llei 39/2015, d'1 d'octubre, del procediment administratiu comú de les administracions públiques, l'Administració està obligada a dictar una resolució expressa i a notificar-la en tots els procediments qualsevol que siga la seua forma d'iniciació. El mateix article disposa que, en el cas de desaparició sobrevinguda de l'objecte del procediment, la resolució consistirà en la declaració de la circumstància que concórrega en cada cas, amb la indicació dels fets produïts i les normes aplicables.  
Segons consta acreditat, el Servei d'Infraestructura Verda i Paisatge ha emés informes preceptius i vinculants en sentit desfavorable a la línia d'evacuació i la subestació, i el Servei de Gestió Territorial, en sentit desfavorable a la implantació de la instal·lació, fet que impedeix autoritzar-la legalment. Aquesta circumstància determina, en conseqüència, la pèrdua sobrevinguda de l'objecte del procediment seguit per a emetre una declaració d'impacte ambiental.  
  
Conseqüentment amb tot l'anterior, vistos els antecedents i els fonaments esmentats, es proposa declarar produïda la pèrdua sobrevinguda de l'objecte del procediment d'avaluació d'impacte ambiental referenciat i, en conseqüència, acordar l'arxivament de les actuacions.  
De conformitat amb el que preveu l'article 82 de la Llei 39/2015, d'1 d'octubre, una vegada instruïts els procediments i immediatament abans de redactar la proposta de resolució, es donarà audiència als interessats. A aquest efecte, es formula una notificació a l'interessat perquè, en un termini de deu dies, al·legue i presente els documents i les justificacions que considere pertinents a través de la seu electrònica GVA, i podrà accedir al tràmit electrònic a través de l'enllaç següent:  
https://agroambient.gva.es/va/web/evaluacion-ambiental/acces-meus-expedients-aia».  
D'acord amb això, en data 3 de gener de 2023 el Servei Territorial d'Indústria, Energia i Mines d'Alacant notifica tràmit d'audiència previ a la resolució per part d'aquesta Direcció General de Qualitat i Educació Ambiental a l'empresa promotora, acompanyat de l'informe esmentat, i adverteix de la impossibilitat d'atorgar l'autorització administrativa prèvia i de construcció sol·licitada, tenint en compte el pronunciament ambiental a la instal·lació esmentada, i atorgant un termini de deu dies, des de la notificació de l'escrit, per a al·legar i presentar la documentació que estime pertinent, abans de dictar la resolució del procediment.  
  
Desseté. En resposta al tràmit d'audiència, el promotor aporta, en dates 9, 16 i 17 de gener de 2023, al·legacions als informes desfavorables rebuts i presenta modificacions als projectes de construcció de la planta i la seua infraestructura d'evacuació, amb nova documentació tècnica actualitzada, amb la finalitat d'adequar les deficiències de les instal·lacions que impedeixen atorgar l'autorització administrativa prèvia i l'autorització administrativa de construcció.  
  
En un escrit presentat el 17 de gener de 2023 (GVRTE/2023/271426), l'empresa promotora considera inadmissible la postura del Servei Territorial i indica que el sentit desfavorable dels informes del Servei de Gestió Territorial i del Servei d'Infraestructura Verda i Paisatge impedeixen la concessió de l'autorització de construcció, i al·lega que:  
«… l'entitat mercantil compareixent havia rebut els informes als quals es fa referència amb escassa antelació respecte de la resolució del Servei Territorial d'Indústria, Energia i Mines, i/o ha esmenat el que disposen aquests, o està en procés d'esmena.  
  
És a dir, el contingut d'aquests informes no es pot considerar determinant perquè aquests informes preveuen que es puguen esmenar les qüestions manifestades en aquests; i l'entitat mercantil compareixent o les ha esmenades ja o està en procés d'esmenar-les.  
  
Havent adoptat les mesures i les modificacions adequades per a rebre els informes del Servei d'Infraestructura Verda i de Paisatge i del Servei de Gestió Territorial com a favorables, aquesta part ha fet els canvis oportuns en el Projecte tècnic administratiu, així com l'Estudi d'impacte ambiental de manera que puga avaluar-se amb la finalitat d'obtindre la declaració d'impacte ambiental.  
Dit tot això, i d'acord amb el que s'ha exposat de continu, se sol·licita que, atenent la documentació presentada per l'entitat mercantil compareixent, en contestació als informes del Servei de Gestió Territorial i del Servei d'Infraestructura Verda i Paisatge, es continue aquest procediment i es dicte la declaració d'impacte ambiental, l'autorització administrativa prèvia i de construcció favorable del projecte denominat Santa Anna I.  
Dihuité. En data 23 de gener de 2023, el Servei Territorial trasllada tota la nova documentació tècnica presentada pel promotor a la Direcció General de Qualitat i Educació Ambiental, com a òrgan ambiental, perquè s'incloga en el corresponent procediment d'avaluació d'impacte ambiental, a la Direcció General de Política Territorial i Paisatge, com a òrgan competent en matèria d'ordenació del territori i paisatge, i a la Direcció General de Medi natural i Avaluació Ambiental, perquè emeten nous informes respecte d'aquesta nova documentació aportada pel titular.  
En data 26 de gener de 2023, el Servei de Gestió Territorial comunica al Servei Territorial que, de conformitat amb l'article 13 del Pla d'acció territorial de caràcter sectorial sobre la prevenció del risc d'inundació a la Comunitat Valenciana, de 29 d'octubre de 2015, es dona tràmit, en data 25 de gener de 2023, d'aquesta documentació a la Confederació Hidrogràfica del Xúquer, perquè emeta un informe.  
En data 18 d'abril de 2023, es rep una resposta en el Servei Territorial per part de la Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, en la qual s'indica que es dona per rebuda la documentació aportada, i es dona el consentiment perquè continue la seua tramitació administrativa, amb una sèrie de condicionants.  
Dinové. En data 24 de gener de 2023, es rep en el Servei Territorial, amb número d'expedient (2832723) 171/2022/AIA, la Resolució de terminació de la Direcció General de Qualitat i Educació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, es declara la pèrdua sobrevinguda de l'objecte del procediment d'avaluació d'impacte ambiental (tal com s'indica expressament en el fonament de dret segon) i s'acorda, en conseqüència, arxivar l'expedient administratiu, indicat prèviament, i, a més, es notifica aquesta resolució al promotor. En la resolució esmentada de l'òrgan ambiental, cal destacar, entre d'altres:  
  
«Antecedents de fet  
[…]  
Tercer. En data 20 de desembre de 2022, es va emetre un informe desfavorable en matèria d'ordenació territorial. En data 28 de desembre de 2022, es va emetre un informe favorable a la planta fotovoltaica i desfavorable a la línia d'evacuació i la SET Promotores Torrellano, en matèria d'infraestructura verda i paisatge. L'article 25 del Decret llei 14/2020, de 7 d'agost, determina que aquests informes hauran de ser favorables a l'efecte de poder atorgar l'autorització d'implantació en sòl no urbanitzable de la instal·lació.  
Quart. En data 30 de desembre, de conformitat amb el que preveu l'article 82 de la Llei 39/2015, d'1 d'octubre, es va donar tràmit d'audiència a l'interessat prèviament a declarar produïda la pèrdua sobrevinguda de l'objecte del procediment d'avaluació d'impacte ambiental perquè, en el termini de deu dies, presentara les al·legacions i la documentació que estimara pertinents.  
Cinqué. En data 16 de gener de 2023, el promotor remet un escrit d'al·legacions en què es dona resposta als informes desfavorables en matèria d'ordenació territorial i d'infraestructura verda i paisatge. Per contra, no s'aporta cap informe favorable en matèria d'ordenació del territori i paisatge que deixe sense fonament aquesta resolució.  
Proposa canvis en el disseny de la central fotovoltaica. Aquests canvis comporten la redacció de nous projectes, que s'han de tramitar de conformitat amb la normativa sectorial i ambiental vigent.  
  
[…]».  
Fonaments de dret  
Primer. Competència  
De conformitat amb l'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, la competència per a resoldre procediments d'avaluació d'impacte ambiental de projectes correspon a la Direcció General de Qualitat i Educació Ambiental.  
Segon. Pèrdua sobrevinguda de l'objecte del procediment  
D'acord amb l'article 21 de la Llei 39/2015, d'1 d'octubre, del procediment administratiu comú de les administracions públiques, l'Administració està obligada a dictar una resolució expressa i a notificar-la en tots els procediments qualsevol que siga la manera com s'inicie. El mateix article disposa que, en el cas de desaparició sobrevinguda de l'objecte del procediment, la resolució consistirà en la declaració de la circumstància que concórrega en cada cas, amb la indicació dels fets produïts i les normes aplicables.  
Segons consta acreditat, el Servei d'Infraestructura Verda i Paisatge i el Servei de Gestió Territorial han emés informes preceptius i vinculants, en sentit desfavorable a la implantació de la instal·lació, fet que impedeix autoritzar-la legalment. Aquesta circumstància determina, en conseqüència, la pèrdua sobrevinguda de l'objecte del procediment seguit per a emetre una declaració d'impacte ambiental.  
  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
Primer  
Declarar produïda la pèrdua sobrevinguda de l'objecte del procediment d'avaluació d'impacte ambiental referenciat i, en conseqüència, acordar l'arxivament de l'expedient administratiu.  
  
Segon  
Notificar aquesta resolució al promotor i al Servei Territorial d'Indústria, Energia i Mines de la província.  
  
Aquesta resolució no posa fi a la via administrativa, per la qual cosa, d'acord amb l'article 121 de la Llei 39/2015, d'1 d'octubre, del procediment administratiu comú de les administracions públiques, cal interposar-hi un recurs d'alçada davant de la Secretaria Autonòmica d'Emergència Climàtica i Transició Ecològica, en el termini màxim d'UN MES comptat des de l'endemà de la recepció de la notificació.»  
  
Vinté. En data 3 de març de 2023, el Servei Territorial sol·licita a l'òrgan ambiental que, en el termini de deu dies hàbils, comptats a partir de l'endemà de la recepció de l'escrit, de conformitat amb l'article 73 de la Llei 39/2015, d'1 d'octubre, informe sobre si el promotor ha presentat un recurs a fi de procedir a la proposta de resolució per part del Servei Territorial, en el cas que corresponga.  
Vint-i-uné. En data 8 de març de 2023, es rep una resposta per part de l'òrgan ambiental en la qual s'informa que, una vegada expirat el termini d'un mes comptat a partir de l'endemà del 24 de gener de 2023, en el qual va tindre lloc la notificació al titular de la resolució esmentada, de conformitat amb el que disposen els articles 121 i 122 de la Llei 39/2015, d'1 d'octubre, no consta en l'expedient (2832723) 171/2022/AIA que el promotor esmentat haja presentat cap recurs d'alçada contra aquesta resolució.  
Vint-i-dosé. En data 21 de març de 2023, i a la vista de la Resolució de terminació de la Direcció General de Qualitat i Educació Ambiental, de 23 de gener de 2023, el Servei Territorial sol·licita a Red Eléctrica de España, SAU, que informe sobre si s'ha declarat la caducitat del permís d'accés i connexió a la xarxa de transport, atés que el sol·licitant, en data 25 de gener de 2023, no ha obtingut la declaració d'impacte ambiental favorable per part de l'òrgan ambiental competent per haver acreditat el compliment de la fita 2a de l'article 1 del Reial Decret llei 23/2020, de 23 de juny.  
Així mateix, en data 4 d'abril de 2023, es rep a l'expedient en qüestió una resposta de Red Eléctrica de España, SAU, on s'informa que «els permisos d'accés i connexió de la instal·lació indicada no estan vigents, segons els vam notificar telemàticament el passat 16 de març de 2023, en la qual remetem la comunicació de caducitat automàtica de permisos d'accés i connexió a la xarxa de transport per incompliment de la fita administrativa del Reial Decret llei 23/2020» (ref.: DDS.DAR.23\_1358).  
Sobre la instal·lació Santa Anna II, consta en el seu expedient una carta de caducitat automàtica del permís d'accés i connexió a la xarxa de transport per incompliment de la fita administrativa «2a. Obtenció de la declaració d'impacte ambiental favorable», establida en l'article 1.2.b del Reial Decret llei 23/2020, de 23 de juny, emesa el 15 de març de 2023 per REE.  
Vint-i-tresé. A la vista de la nova documentació que consta en l'expedient, el Servei Territorial concedeix, en data 11 d'abril de 2023, tràmit d'audiència al promotor en què se li trasllada la carta de caducitat automàtica de permís d'accés i connexió a la xarxa de transport per incompliment de la fita 2a que estableix l'article 1 del Reial Decret llei 23/2020, emesa pel gestor de la xarxa, i s'atorga un termini de deu dies per a presentar les al·legacions i la documentació que considere pertinents en defensa dels seus interessos.  
La notificació del tràmit d'audiència es va realitzar el mateix 11 d'abril de 2023.  
Vint-i-quatré. En data 25 d'abril de 2023, en resposta al tràmit d'audiència descrit en l'antecedent anterior, el promotor presenta un escrit dirigit a la Direcció General d'Indústria, Energia i Mines pel qual sol·licita l'arxivament de l'expedient ATALFE/2020/61 davant de la impossibilitat d'acreditar la declaració d'impacte ambiental favorable en la data de la fita establida en l'article 1.1.b del Reial decret legislatiu 23/2020, atesa la resolució de la Direcció General de Qualitat i Educació Ambiental que declara la pèrdua sobrevinguda de l'objecte del procediment d'avaluació d'impacte ambiental i acorda l'arxivament de l'expedient administratiu.  
Així mateix, en atenció a la impossibilitat de compliment de la fita administrativa d'obtenció de la declaració d'impacte ambiental, el promotor sol·licita la cancel·lació i la devolució de la garantia depositada per la societat per a tramitar la sol·licitud d'accés a la xarxa de transport en virtut del que preveuen l'article 1 del Reial Decret llei 23/2020, de 23 de juny, i l'article 23 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica.  
  
Fonaments de dret  
Primer. La instrucció i la resolució d'aquest procediment administratiu correspon a la Generalitat, ja que la instal·lació elèctrica objecte d'aquest radica íntegrament en territori de la Comunitat Valenciana, i no està enquadrada en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que disposa l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 6 de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon al centre directiu competent en energia de la conselleria que tinga atribuïda aquesta matèria, en els casos següents: les de producció, incloent-hi les seues infraestructures d'evacuació, que tinga una potència instal·lada a autoritzar superior a 10 MW elèctrics.  
Tercer. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
  
Quart. D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, i la seua tramitació i resolució ha d'efectuar-se manera conjunta, segons estableix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Cinqué. Segons estableix l'article 7 del capítol I, títol III, de règim jurídic i procediment d'autorització de centrals fotovoltaiques i parcs eòlics, del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, aquest títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, i queden excloses de la seua aplicació les centrals fotovoltaiques i els parcs eòlics d'aprofitament supraautonòmic, bé perquè la seua potència instal·lada siga superior a 50 MW o perquè excedisquen el territori de la Comunitat Valenciana.  
  
Sisé. Segons estableixen els paràgrafs 3.b i 3.g de l'article 8 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, les centrals fotovoltaiques se situaran en emplaçaments compatibles amb el planejament territorial i urbanístic que reunisquen les condicions idònies des del punt de vista energètic, ambiental, territorial i paisatgístic, així com de protecció del patrimoni cultural, històric i arqueològic. Aquestes instal·lacions, incloent-hi les seues infraestructures d'evacuació fins a la connexió a les xarxes de transport o distribució d'energia elèctrica, hauran de:  
b) Garantir els valors ambientals, culturals i paisatgístics del territori.  
g) Minimitzar l'impacte generat per infraestructures d'evacuació fins a la connexió a les xarxes de transport o distribució d'energia elèctrica, prioritzant les centrals fotovoltaiques situades més prop de les xarxes existents i que aprofiten els corredors ja creats, compartint quan siga possible tècnicament i econòmicament els suports i les rases existents, o que els projectes coincidisquen o se solapen temporalment i territorialment.  
Seté. Segons els paràgrafs 10.1.a i 10.1.g del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els emplaçaments de les centrals fotovoltaiques, a més dels criteris generals indicats, tindran en compte els següents criteris específics territorials i paisatgístics:  
a) Respectar els valors, els processos i els serveis de la infraestructura verda del territori, així com dels seus elements de connexió territorial, i no es podrà reduir en més d'un 10 % l'amplària dels corredors territorials que estiguen afectats per la instal·lació de la central fotovoltaica, llevat que un determinat àmbit territorial o projecte concret haja sigut declarat energètic prioritari i s'acredite amb un informe de medi natural la irrellevància ambiental d'una reducció superior.  
  
g) Allunyar el perímetre o l'envolupant de l'emplaçament de la central fotovoltaica almenys 100 metres del llit fluvial dels corredors territorials fluvials regionals i fins a 50 metres de la resta de llits, sense perjudici de l'informe de l'organisme de conca competent.  
Huité. Segons l'article 25 del Decret llei 14/2020, de 7 d'agost, del Consell, l'informe en matèria d'ordenació del territori i el paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els casos en què l'autorització esmentada no es requerisca d'acord amb la legislació d'ordenació del territori, urbanística i del paisatge.  
Nové. Per a la resolució i la motivació d'aquest expedient són determinants els informes desfavorables dels serveis corresponents de la Direcció General de Política Territorial i Paisatge, pertanyent a la Conselleria de Política Territorial, Obres Públiques i Mobilitat, amb la referència 22676\_03088\_R FTV, en matèria de risc d'inundació i altres incidències sobre l'ordenació del territori, del Servei de Gestió Territorial, i l'informe amb referència EP-2022/285 HA/ca, del Servei d'Infraestructura Verda i Paisatge. En aquest sentit, l'article 77, apartats 1 i 6, de la Llei 39/2015, de procediment administratiu comú de les AP, estableix:  
  
«Article 77. Mitjans i període de prova.  
1. Els fets rellevants per a la decisió d'un procediment podran acreditar-se per qualsevol mitjà de prova admissible en dret, i la seua valoració realitzarà d'acord amb els criteris que estableix la Llei 1/2000, de 7 de gener, d'enjudiciament civil».   
I l'apartat 6, que assenyala que «Quan la prova consistisca en l'emissió d'un informe d'un òrgan administratiu, un organisme públic o una entitat de dret públic, s'entendrà que aquest té caràcter preceptiu».  
  
A més d'això, en l'àmbit del procediment administratiu que recull la Llei 39/2015 del procediment administratiu comú, aquesta llei estableix que «Els fets rellevants per a la decisió d'un procediment podran acreditar-se per qualsevol mitjà de prova admissible en dret», i, en última instància, s'han d'apreciar d'acord amb els principis generals de valoració conjunta i del bon criteri.  
  
Per tot això, tenint en compte que el sentit de l'informe del Servei d'Infraestructura Verda i Paisatge és desfavorable quant a la línia d'evacuació, que l'informe del Servei de Gestió Territorial és, així mateix, desfavorable respecte de l'estudi d'inundabilitat i de la seua infraestructura d'evacuació, i que, a l'empara del que estableixen els articles 8, 10 i 25 del Decret llei 14/2020, de 7 d'agost, del Consell, els arguments d'aquests informes suposen que aquesta direcció general haja d'assumir-los com a propis sense la possibilitat de contradir-los, ja que es realitzen en l'àmbit de les competències en matèria paisatgística i d'ordenació del territori, que exerceixen els òrgans esmentats, sobrevé la impossibilitat d'atorgar l'autorització administrativa de conformitat amb els articles 77 i 80 de la Llei 39/2015, de procediment administratiu comú en relació amb els articles 8, 10 i 25 del Decret llei 14/2020, de 7 d'agost, del Consell, assenyalats anteriorment.  
  
D'altra banda, de les manifestacions i els projectes presentats pel promotor de la instal·lació els dies 9, 16 i 17 de gener de 2023, i segons el que estableix l'article 23 del Decret llei 14/2020, de 7 d'agost, es dedueix que seria necessari sotmetre de nou al tràmit d'informació pública els canvis substancials en la redistribució de la planta fotovoltaica i en els traçats de les línies elèctriques, produïts a conseqüència dels condicionats imposats pels informes del Servei d'Infraestructura Verda i Paisatge i del Servei de Gestió Territorial de la Direcció General de Política Territorial i Paisatge, en particular, atés que el pas de la línia d'evacuació aèria a íntegrament subterrània implica no només un traçat diferent, sinó també canvis de servitud i afeccions en la relació de béns i drets afectats per la declaració d'utilitat pública, en concret, sol·licitada per a la instal·lació esmentada, tal com es dedueix de la nova documentació aportada, i que aquesta s'hauria de tramitar en un nou expedient administratiu, que hauria d'instar la mercantil interessada.  
  
No obstant això, tal com s'ha indicat en l'antecedent dihuité, el Servei Territorial va traslladar la documentació esmentada als òrgans ja mencionats.  
Desé. El projecte, de conformitat amb la Llei 21/2013, de 9 de desembre, i la normativa concordant, està subjecte a avaluació d'impacte ambiental ordinària, per trobar-se en una de les categories detallades en el grup 2.1r de l'annex I del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, del Consell de la Generalitat, pel qual es va aprovar el Reglament per a l'execució de la Llei 2/1989, de 3 de març, de la Generalitat, d'impacte ambiental, d'acord amb el que preveu la secció primera del capítol II de la Llei 21/2013, de 9 de desembre, d'avaluació ambiental.  
Segons l'article 41 de la Llei 21/2013, la declaració d'impacte ambiental tindrà la naturalesa d'informe preceptiu i determinant, que conclourà sobre els efectes significatius del projecte en el medi ambient.  
  
Referent a això, cal assenyalar que consta la Resolució de terminació, de 23 de gener de 2023, de la Direcció General de Qualitat i Educació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es declara produïda la pèrdua sobrevinguda de l'objecte del procediment d'avaluació d'impacte ambiental referenciat, segons el que estableix l'article 77 de la Llei 39/2015, de procediment administratiu comú, ja explicat en el fonament de dret nové, i, en conseqüència, acorda l'arxivament de l'expedient administratiu.  
Per tot això, i tenint en compte que per a la resolució i la motivació d'aquest expedient és determinant la resolució esmentada de l'òrgan ambiental, la qual implica la pèrdua sobrevinguda de l'objecte del procediment d'avaluació d'impacte ambiental objecte d'aquest projecte, els arguments d'aquesta resolució suposen que aquesta direcció general haja d'assumir-los com a propis sense possibilitat de contradir-los, ja que es realitzen en l'àmbit de les competències en matèria ambiental, que exerceix l'òrgan esmentat, i, en conseqüència, sobrevé la impossibilitat d'atorgar l'autorització administrativa de conformitat amb els articles 77 i 80 de la Llei 39/2015, de procediment administratiu comú, i en relació amb l'article 41 de la Llei 21/2013, de 9 de desembre, d'avaluació ambiental.  
Onzé. Segons l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica, els titulars dels permisos d'accés per a instal·lacions de generació d'energia elèctrica hauran d'acreditar l'obtenció de la declaració d'impacte ambiental favorable en un termini no superior a 31 mesos computats des de la data de concessió del permís d'accés, o des del 25 de juny de 2020 si el permís d'accés es va obtindre amb posterioritat al 31 de desembre de 2017 i abans de l'entrada en vigor d'aquest reial decret llei, com és el cas. La no acreditació davant del gestor de la xarxa del compliment d'aquest requisit administratiu dins del termini i en la forma escaient suposarà la caducitat automàtica dels permisos d'accés i, si és el cas, d'accés i connexió concedits i l'execució immediata per l'òrgan competent per a emetre les autoritzacions administratives de les garanties econòmiques presentades per a la tramitació de la sol·licitud d'accés a les xarxes de transport i distribució.  
  
A més, no ha d'obviar-se que, atés que el termini per a acreditar el compliment del requisit administratiu de l'obtenció de la declaració d'impacte ambiental de l'expedient esmentat expirava el 25 de gener de 2023, l'avaluació i la verificació tècnica d'una nova proposta de projectes executius de la central fotovoltaica, així com la realització de tots els actes de tràmit corresponents al capítol II del títol III del DL 14/2020, a partir d'una nova informació pública, amb els terminis administratius corresponents, suposarien que materialment no es podria acreditar el compliment del requisit esmentat anteriorment, per tractar-se d'un termini preclusiu, i tot això, no pot ser imputable al Servei Territorial a la vista del que es posa de manifest en l'apartat d'antecedents, i perquè ja hi ha una resolució de pèrdua d'objecte en relació amb l'expedient de declaració d'impacte ambiental.  
A més d'això, cal destacar que la carta de caducitat emesa per Red Eléctrica de España, SAU, el passat 15 de març de 2023 i l'escrit rebut per l'organisme esmentat el 4 d'abril de 2023 en el Servei Territorial, en què es manifesta que, en aplicació del que estableix l'article 1 del Reial Decret llei 23/2020, de 23 de juny, per no haver acreditat davant del gestor de la xarxa de transport el compliment del requisit de l'obtenció de la declaració d'impacte ambiental favorable dins del termini i en la forma escaient en 31 mesos des de l'entrada en vigor d'aquest RDL 23/2020, s'ha produït la caducitat automàtica dels permisos d'accés i connexió de la instal·lació FV Santa Anna 1, el titular de la qual és Greenalia Solar Power Santa Anna I, SLU, són determinants per a la motivació d'aquesta resolució.  
Dotzé. D'acord amb l'article 21 de la Llei 39/2015, d'1 d'octubre, del procediment administratiu comú de les administracions públiques, l'Administració està obligada a dictar una resolució expressa i a notificar-la en tots els procediments qualsevol que siga la manera com s'inicie. El mateix article disposa que, en el cas de desaparició sobrevinguda de l'objecte del procediment, la resolució consistirà en la declaració de la circumstància que concórrega en cada cas, amb la indicació dels fets produïts i les normes aplicables.  
Segons consta acreditat, el gestor de la xarxa de transport Red Eléctrica de España, SAU, ha emés una carta de caducitat del permís d'accés i connexió en data 15 de març de 2023, per incompliment del requisit administratiu 2n segons el Reial Decret llei 23/2020, de 23 de juny, fet que impedeix autoritzar legalment aquesta instal·lació. Aquesta circumstància determina, en conseqüència, la pèrdua sobrevinguda de l'objecte del procediment seguit per a l'autorització d'implantació, l'autorització administrativa prèvia i l'autorització administrativa de construcció, així com la declaració, en concret, de la utilitat pública de la central fotovoltaica, en virtut de l'article 36.2 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus que indica:  
«Per a obtindre l'autorització de la instal·lació, serà un requisit previ indispensable obtindre els permisos d'accés i connexió a les xarxes de transport o distribució corresponents per la totalitat de la potència de la instal·lació».  
Tretzé. Respecte de les al·legacions que es detallen en l'apartat seté de l'apartat «Antecedents» d'aquesta resolució, es considera que perden la virtualitat, ja que s'oposaven, per diferents motius, a la instal·lació de la planta fotovoltaica en la localització prevista, fet que finalment es resol amb la resolució, per la qual cosa no és necessari entrar en el fons de cadascuna, i en nom de l'aplicació, entre altres, dels principis generals de racionalització i agilitat dels procediments administratius que estableix l'article 3 Llei 40/2015, d'1 d'octubre, de règim jurídic del sector públic.  
  
Vist el que s'ha exposat, els preceptes legals esmentats i altres disposicions aplicables, aquesta Direcció General d'Indústria, Energia i Mines, resol:  
  
Primer  
Declarar la pèrdua sobrevinguda de l'objecte de les següents sol·licituds d'autorització administrativa prèvia, autorització administrativa de construcció, autorització d'implantació en sòl no urbanitzable i declaració, en concret, d'utilitat pública:  
- Per a la central fotovoltaica, denominada Santa Anna I, de 42,6 MW de potència instal·lada i promoguda per Greenalia Solar Power Santa Anna I, SLU, incloent-hi la part d'evacuació exclusiva d'aquesta que inclou la SET Santa Anna I 30/132 kV i la línia de 132 kV (fins a la SET Promotores Torrellano 132/220 kV).  
- Per a la resta de les instal·lacions d'evacuació compartides amb la central Santa Anna II, de la mercantil Greenalia Solar Power Santa Anna II, SLU, que inclou la subestació col·lectora SET Promotores Torrellano 132/220 kV i la línia aèria de 220 kV, fins a la xarxa de transport d'energia elèctrica en l'ST Torrellano 220 kV, en els termes municipals de Monforte del Cid i Elx (Alacant).  
A conseqüència de la caducitat automàtica dels permisos d'accés i connexió a la xarxa de transport de totes dues instal·lacions, per incompliment del requisit administratiu d'obtenció de la declaració d'impacte ambiental favorable que estableix l'article 1 del Reial Decret llei 23/2020, de 23 de juny, i en virtut de l'article 36.2 del Reial decret 413/2014, de 6 de juny.  
  
Segon  
De conformitat amb el que disposa l'article 31 del DL 14/2020, ordenar:  
- La publicació d'aquesta resolució en el Diari Oficial de la Generalitat Valenciana i en el Butlletí Oficial de la Província d'Alacant.  
  
- La publicació en el lloc d'internet de la Conselleria d'Economia Sostenible, Sectors Productius, Comerç i Treball, en l'apartat d'Energia (https://cindi.gva.es/va/web/energia/instal-lacions-autoritzades).  
  
- La notificació d'aquesta resolució a les mercantils Greenalia Solar Power Santa Anna I, SLU, i Greenalia Solar Power Santa Anna II, SLU, i a totes les administracions públiques o els organismes i les empreses de serveis públics o serveis d'interés general que han intervingut, o hagen hagut d'intervindre, en el procediment d'autorització; a les que han emés o hagueren d'emetre un condicionat tècnic al projecte d'execució; a les persones titulars de béns i drets afectats, i a la resta d'interessats en l'expedient.  
- La notificació a l'òrgan ambiental als efectes que preveu la legislació d'avaluació ambiental sobre la caducitat del pronunciament ambiental, així com a l'òrgan competent en ordenació del territori i paisatge.  
  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Economia Sostenible, Sectors Productius, Comerç i Treball, en el termini d'un mes, comptat a partir de l'endemà de la seua notificació, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
València, 6 de juny de 2023.- La directora general d'Indústria, Energia i Mines: Silvia Cerdà Alfonso.